b'\n_START_ARTICLE_\nDoktorant\xc5\xabra\n_START_PARAGRAPH_\nDoktorant\xc5\xabra \xe2\x80\x93 mokslininkams rengti skirtos tre\xc4\x8diosios pakopos universitetin\xc4\x97s studijos, \xc4\xaf kurias, be tam tikr\xc5\xb3 kurs\xc5\xb3 studij\xc5\xb3, \xc4\xafeina moksliniai tyrimai ir disertacijos rengimas. \xc4\xae doktorant\xc5\xabr\xc4\x85 priimami asmenys, baig\xc4\x99 magistrant\xc5\xabros ar vientis\xc4\x85sias studijas_NEWLINE_Asmeniui, i\xc5\xa1\xc4\x97jusiam doktorant\xc5\xabros studij\xc5\xb3 program\xc4\x85 ir apgynusiam disertacij\xc4\x85, suteikiamas daktaro mokslinis laipsnis (angl. PhD, Dr., Doctor of Science, LL.D.)._NEWLINE_Moksl\xc5\xb3 daktaro rengimo tvarka \xc4\xafvariose \xc5\xa1alyse \xc5\xa1iek tiek skiriasi ir ilgainiui kiek kei\xc4\x8diasi, ta\xc4\x8diau pagrindin\xc4\x97s taisykl\xc4\x97s daugma\xc5\xbe nusistov\xc4\x97jusios.\n_START_SECTION_\nStojimas\n_START_PARAGRAPH_\n\xc4\xae doktorant\xc5\xabr\xc4\x85 gali stoti tik atitinkamoje srityje auk\xc5\xa1t\xc4\x85j\xc4\xaf i\xc5\xa1silavinim\xc4\x85 \xc4\xafgij\xc4\x99s \xc5\xbemogus, t. y. auk\xc5\xa1tojo i\xc5\xa1silavinimo pakopos per\xc5\xa1okti negalima. Nors doktorant\xc5\xabra jau yra pirmosios \xe2\x80\x9etikros\xe2\x80\x9c mokslininko pareigos, reikalavimai doktorantui \xc5\xbeemesni nei kitoms mokslin\xc4\x97s sistemos pakopoms. Lietuvoje \xc4\xafgyto auk\xc5\xa1tojo universitetinio i\xc5\xa1silavinimo paprastai pakanka \xc4\xafstoti \xc4\xaf doktorant\xc5\xabr\xc4\x85 rimtoje mokslo \xc4\xafstaigoje tiek Lietuvoje, tiek \xc4\xafvairiose u\xc5\xbesienio valstyb\xc4\x97se.\n_START_SECTION_\nFinansavimas\n_START_PARAGRAPH_\nDaugelis valstybi\xc5\xb3 doktorantui pragyventi skiria vienoki\xc4\x85 ar kitoki\xc4\x85 stipendij\xc4\x85. Kitais atvejais doktorantas formaliai \xc4\xafdarbinamas kokiose nors kitose pareigose, paprastai tik etato dalimi. Net ir Vakar\xc5\xb3 \xc5\xa1alyse doktorantas laikomas neturtingu \xc5\xbemogumi, pirmiausia dirban\xc4\x8diu vardan ateities._NEWLINE_Pirmuosius metus doktorantas \xc4\xafstaigai paprastai nenaudingas, nes j\xc4\xaf mokant gai\xc5\xa1tama daug laiko. Antraisiais ir v\xc4\x97lesniais metais doktorantas tampa naudingu ir reikalingu laboratorijos nariu. Daugelyje \xc5\xa1ali\xc5\xb3 \xc5\xbeymi svarbi\xc5\xb3 tyrim\xc5\xb3 dalis atliekama b\xc5\xabtent doktorant\xc5\xb3 rankomis. Doktoranto atlyginimas neretai yra \xc5\xbeymiai (\xc5\xa0veicarijoje \xe2\x80\x93 daugiau kaip dukart) ma\xc5\xbeesnis u\xc5\xbe t\xc4\x85 pat\xc4\xaf darb\xc4\x85 atliekan\xc4\x8dio laboranto ar auk\xc5\xa1tesnes pareigas u\xc5\xbeiman\xc4\x8dio mokslininko. Tod\xc4\x97l, skirtingai nuo bakalauro ar magistro studij\xc5\xb3, doktorant\xc5\xabra neretai finansuojama ir u\xc5\xbesienio \xc5\xa1alies pilie\xc4\x8diui. Teigiama, jog tai n\xc4\x97ra i\xc5\xa1naudojimas, nes pagrindin\xc4\x97 doktoranto atlyginimo dalis yra jam suteiktos \xc5\xbeinios.\n_START_SECTION_\nVadovai\n_START_PARAGRAPH_\nDoktorantas privalo tur\xc4\x97ti jam vadovaujant\xc4\xaf, jau daktaro (pageidautina habilituoto, jei toje \xc5\xa1alyje toks pripa\xc5\xbe\xc4\xafstamas) laipsn\xc4\xaf turint\xc4\xaf mokslin\xc4\xaf vadov\xc4\x85. Kai kuriose sistemose doktorantui skiriamas net keleto vadov\xc5\xb3 komitetas. Atsakingiausia \xc5\xa1i\xc5\xb3 vadov\xc5\xb3 u\xc5\xbeduotis \xe2\x80\x93 teisingai parinkti doktoranto darbo (disertacijos) tem\xc4\x85 bei sudaryti apytikr\xc4\xaf darbo plan\xc4\x85. Net ir turint \xc5\xa1\xc4\xaf plan\xc4\x85, doktorantui paprastai tenka labai daug dirbti ir m\xc4\x85styti savaranki\xc5\xa1kai, nes plane paprastai b\xc5\xabna nurodytos tik bendros gair\xc4\x97s.\n_START_SECTION_\nTema ir publikacijos\n_START_PARAGRAPH_\nDoktorantas privalo atlikti mokslin\xc4\x99 vert\xc4\x99 turint\xc4\xaf darb\xc4\x85, taigi atrasti ir moksli\xc5\xa1kai \xc4\xafrodyti k\xc4\x85 nors naujo. Paprastai siekiama, jog doktorantas savo darbus paskelbt\xc5\xb3 akademin\xc4\x97s visuomen\xc4\x97s pripa\xc5\xbe\xc4\xafstamoje mokslin\xc4\x97je spaudoje. Tik labai retais atvejais \xc4\xafmanoma apginti disertacij\xc4\x85 neturint toki\xc5\xb3 publikacij\xc5\xb3. Net jei tai pavyksta, suteiktas doktoranto laipsnis vis viena neretai laikomas nelabai geros kokyb\xc4\x97s._NEWLINE_Taigi doktorant\xc5\xabros tema turi teikti galimybes atrasti k\xc4\x85 nors nauja. I\xc5\xa1 kitos pus\xc4\x97s, planuojamas darbas turi b\xc5\xabti galimas atlikti per kelet\xc4\x85 met\xc5\xb3 bei techni\xc5\xa1kai \xc4\xafmanomas naudojant doktorant\xc4\x85 ruo\xc5\xa1ian\xc4\x8diai institucijai prieinam\xc4\x85 laboratorin\xc4\x99 \xc4\xafrang\xc4\x85 ir finansus. D\xc4\x97l \xc5\xa1i\xc5\xb3 prie\xc5\xa1taring\xc5\xb3 reikalavim\xc5\xb3 ger\xc4\x85 doktorant\xc5\xabros tem\xc4\x85 parinkti labai sunku.\n_START_SECTION_\nAsmeninis vadovas\n_START_PARAGRAPH_\nKadangi auk\xc5\xa1tos kvalifikacijos specialistai (profesoriai, habilituoti daktarai) neretai turi kelet\xc4\x85 doktorant\xc5\xb3 bei daugyb\xc4\x99 kitoki\xc5\xb3 pareig\xc5\xb3, i\xc5\xa1 ties\xc5\xb3 (kasdieniniame darbe) doktorantui paprastai skiriamas tiesioginis vadovas, kuris laipsnio gali ir netur\xc4\x97ti. Neretai b\xc5\xabtent \xc5\xa1is vadovas, nors neretai oficialiai tokiu nelaikomas, \xc4\xaf doktoranto rengim\xc4\x85 \xc4\xafdeda daugiausia darbo, tod\xc4\x97l doktorantas lieka jam d\xc4\x97kingas asmeni\xc5\xa1kai, paprastai \xc4\xafra\xc5\xa1ydamas pad\xc4\x97k\xc4\x85 disertacijoje.\n_START_SECTION_\nEgzaminai\n_START_PARAGRAPH_\nDaugeliu atveju doktorantui taip pat skiriamos papildomos teorin\xc4\x97s studijos bei egzaminai, nors tam skiriamas laikas paprastai sudaro tik nedidel\xc4\x99 dal\xc4\xaf eksperimentams skirto laiko.\n_START_SECTION_\nLiterat\xc5\xabra\n_START_PARAGRAPH_\nDoktorantas privalo surinkti ir apibendrinti naujausi\xc4\x85 prieinam\xc4\x85 literat\xc5\xabr\xc4\x85 savo darbo tema, tod\xc4\x97l s\xc4\x97kmingai baig\xc4\x99 doktorant\xc5\xabr\xc4\x85 daktarai paprastai jau gerai skaito bent viena u\xc5\xbesienio kalba (paprastai angl\xc5\xb3) ir yra perskait\xc4\x99 daug \xc4\xafvairios literat\xc5\xabros.\n_START_SECTION_\nPakartotina doktorant\xc5\xabra\n_START_PARAGRAPH_\nJei disertacijos gynimas pavyko ir laipsnis suteiktas, antr\xc4\x85 kart\xc4\x85 stoti \xc4\xaf doktorant\xc5\xabr\xc4\x85 paprastai neleid\xc5\xbeiama net jei laipsnis buvo suteiktas kitoje valstyb\xc4\x97je. Tod\xc4\x97l konkre\xc4\x8dios mokslo srities, vadovo bei \xc4\xafstaigos, kurioje bus atliekama doktorant\xc5\xabra, pasirinkimas yra labai atsakingi doktoranto \xc5\xbeingsniai. Pagr\xc4\xafsti \xc4\xaftarimai, jog studijos nesuteikia pakankamai v\xc4\x97lesniam darbui reikaling\xc5\xb3 \xc5\xbeini\xc5\xb3 ir tod\xc4\x97l \xc4\xafgytas laipsnis nebus vertinamas, gali priversti doktorant\xc4\x85 keisti doktorant\xc5\xabros viet\xc4\x85, ankstesniajai dar nepasibaigus. D\xc4\x97l vadov\xc5\xb3 tarpusavio sutarim\xc5\xb3 pakeisti tem\xc4\x85 ir vadov\xc4\x85 toje pa\xc4\x8dioje laboratorijoje, net toje pa\xc4\x8dioje institucijoje ar dargi ir toje pa\xc4\x8dioje nedidel\xc4\x97je valstyb\xc4\x97je gali b\xc5\xabti sunku, ir doktorantui tenka i\xc5\xa1vykti kur nors toliau.\n_START_SECTION_\nGynimas\n_START_PARAGRAPH_\nGynimo metu doktorantas ma\xc5\xbedaug valand\xc4\x85, kartais ilgiau, pristato savo darb\xc4\x85, demonstruoja skaidres ar kit\xc4\x85 informacin\xc4\x99 med\xc5\xbeiag\xc4\x85 susijusi\xc4\x85 su baigiamuoju darbu, atsako \xc4\xaf klausimus. Formaliai gynimo proced\xc5\xabros metu patikrinama doktoranto kvalifikacija ir, ja \xc4\xafsitikinus, suteikiamas daktaro laipsnis._NEWLINE_I\xc5\xa1 ties\xc5\xb3 beveik visose mokslo insitucijose matant, jog doktorantas dar neatliko disertacijos plane numatyt\xc5\xb3 darb\xc5\xb3, nepaskelb\xc4\x97 publikacij\xc5\xb3, jo rezultat\xc5\xb3 ir apskritai darbo kokyb\xc4\x97 labai abejotina, disertacijos gynimas pradedamas labai retai, tod\xc4\x97l, jei jau vyksta, tikimyb\xc4\x97 jam baigtis s\xc4\x97kmingai yra didesn\xc4\x97 nei, tarkim, laikant egzamin\xc4\x85. Ta\xc4\x8diau gynimo metu paprastai dalyvauja su doktoranto rengimu tiesiogiai nesusij\xc4\x99 kiti mokslininkai, galintys protestuoti ne tik prie\xc5\xa1 doktoranto, bet ir prie\xc5\xa1 jo vadov\xc5\xb3 netinkam\xc4\x85 darbo kokyb\xc4\x99 (prasta tema, per ankstyvas leidimas gintis ir pan).'